<classify> Akizungumza baada ya mechi hiyo, Kerr aliwasifu wachezaji wake kwa kuonesha kiwango cha juu katika mchezo huo na kufifisha mtazamo wa wengi kwamba wapinzani wao wangeibuka na ushindi.Katika mchezo huo, Simba ilionesha kiwango cha juu ambacho kiliwashangaza watu wengi na kama siyo makosa madogo madogo wangeweza kuibuka na ushindi.Kerr alisema walikosa bahati katika mchezo huo kutokana na nafasi za wazi walizozipata kushindwa kuzitumia ipasavyo lakini akawapongeza wachezaji wake kwa juhudi kubwa walioionesha na kupata matokeo hayo.Tulikuwa na siku nzuri ya kuonesha uwezo wetu, nafurahi kuona kila mchezaji wangu leo juzi ametekeleza majukumu yake ipasavyo na kuwabana Azam, ni bahati ndiyo tumekosa lakini tulistahili kushinda mchezo huu dhidi ya timu bora Tanzania, alisema Kerr.Kocha huyo alisema kama katika mchezo huo angewatumia wachezaji Paul Kiongera na Brian Majwega aliowasajili kwenye dirisha dogo, ana uhakika wangeshinda kwani makosa yaliyofanywa na Ibrahim Ajibu aliyefunga mabao mawili kwenye mchezo huo wachezaji hao wangeweza kuzitumia ipasavyo kutokana na uzoefu waliokuwa nao.Kwa upande wake kocha Stewart Hall wa Azam FC alisema mchezo ulikuwa mgumu kwao na walilazimika kutumia uzoefu wao kupata sare hiyo ambayo imeendelea kuwaweka kileleni mwa msimamo wa ligi hiyo.Hall alisema ugumu wa mchezo huo ulitokana na mapumziko marefu waliyoyapata na kusababisha timu nyingi kurekebisha makosa yao katika dirisha dogo lakini amefurahi kupata matokeo hayo kwa sababu bado anaendelea kushikilia rekodi ya kutopoteza mchezo tangu kuanza kwa msimu huu.Mchezo ulikuwa mgumu kwa pande zote mbili, lakini inafurahisha kuona vijana wangu wakipambana na kusawazisha bao kwa sababu ingekuwa mbaya kama tungepoteza mchezo kama ule katika ushindani mkali kama ilivyo sasa na ile ni mechi yetu ya kwanza baada ya mapumziko marefu, alisema Hall.Kocha huyo raia wa Uingereza alisema baada ya mchezo huo kumalizika sasa mawazo yake yapo kwenye mchezo unaofuata kuhakikisha anakiandaa vyema kikosi chake ili kupata ushindi ambao utawafanya waendelee kuongoza ligi na kujiweka katika mazingira mazuri ya ubingwa msimu huu.  <topic>: michezo 